作者:韓愈
標題:贈張籍
內容:吾老著讀書，餘事不掛眼。有兒雖甚憐，教示不免簡。君來好撥出，踉蹌越門限。懼其無所知，見則先愧赧。昨因有緣事，上馬插手版。留君住廳食，使立侍盤盞。薄暮歸見君，迎我笑而莞。指渠相賀言，此是萬金產。吾愛其風骨，粹美無可揀。試將詩義授，如以肉貫丳。開祛露毫末，自得高蹇嵼。我身蹈丘軻，爵位不早綰。固宜長有人，文章紹編剗。感荷君子德，恍若乘朽棧。召令吐所記，解摘了瑟僴。顧視窗壁間，親戚競覘矕。喜氣排寒冬，逼耳鳴睍睆。如今更誰恨，便可耕灞滻。